**ΕΝΕΡΓΕΙΕΣ ΕΝΑΡΞΗΣ ΣΧΟΛΙΚΟΥ ΕΤΟΥΣ 2023-2024 ΣΤΟ MYSCHOOL (ΙΟΥΝΙΟΣ 2023)**

**Αν αντιμετωπίζετε προβλήματα με τον Google Chrome, δοκιμάστε τον Mozilla Firefox.**

**Ξεκινώντας επισημαίνουμε ότι μόνο η ανάθεση των μαθητών στην επόμενη βαθμίδα γίνεται στο σχολικό έτος 2022-2023. Όλες οι υπόλοιπες ενέργειες πραγματοποιούνται στο 2023-2024.**

**ΒΗΜΑ 1: Ανάθεση μαθητών στην επόμενη σχολική βαθμίδα (από ΝΓ σε ΔΣ και από ΔΣ σε Γυμνάσιο)**

Κάνοντας είσοδο στο MYSCHOOL παρατηρούμε ότι το προεπιλεγμένο έτος είναι το 2023-2024. **Για να κάνουμε την ανάθεση των μαθητών, επιστρέφουμε στο σχολικό έτος 2022-2023.**

Η διαδικασία έχει ως εξής: Σε πρώτο στάδιο η κατώτερη βαθμίδα δηλώνει τα παιδιά στο ΔΣ ή στο Γυμνάσιο όπου θα φοιτήσουν. Κατόπιν η ανώτερη βαθμίδα μπαίνει στο σύστημα και κάνει αποδοχή του αιτήματος. Ας δούμε τα δύο βήματα:

**Α**. Πηγαίνουμε **ΜΑΘΗΤΕΣ – ΕΓΓΡΑΦΕΣ ΜΑΘΗΤΩΝ – ΑΝΑΘΕΣΗ ΜΑΘΗΤΩΝ ΣΕ ΕΠΟΜΕΝΗ ΒΑΘΜΙΔΑ ΕΚΠΑΙΔΕΥΣΗΣ**. Οι σχετικές οδηγίες βρίσκονται στο πάνω μέρος της σελίδας. Αρχικά επιλέγουμε τα ονόματα των μαθητών. Για να βρούμε το ΔΣ ή το Γυμνάσιο που θέλουμε, είτε πληκτρολογούμε τον επταψήφιο κωδικό του είτε γράφουμε 4 τουλάχιστον χαρακτήρες ***από το όνομα της περιοχής*** όπου βρίσκεται η συγκεκριμένη σχολική μονάδα, οπότε θα εμφανιστεί μια λίστα με τα ΔΣ / Γυμνάσια της περιοχής αυτής. Κάνουμε κλικ στο σχολείο που θέλουμε, πατάμε ΑΝΑΘΕΣΗ και μετά ΟΚ. Αν κάναμε λάθος και θέλουμε να ακυρώσουμε, τσεκάρουμε τα ονόματα που πρέπει και πατάμε ΑΚΥΡΩΣΗ ΑΝΑΘΕΣΗΣ. Κάντε άφοβα δοκιμή με ένα παιδί για να δείτε πώς λειτουργεί. Μπορείτε να ακυρώσετε όσες φορές θέλετε.

**ΣΗΜΕΙΩΣΗ**: Αν πληκτρολογώντας το όνομα της περιοχής δεν εμφανίζονται σχολικές μονάδες, δοκιμάστε να γράψετε περισσότερους από 4 χαρακτήρες (π.χ. αν ψάχνετε την Πετρούπολη, αντί για ΠΕΤΡ γράψτε ΠΕΤΡΟΥΠ, περιμένετε λίγο και κατόπιν σβήστε έναν – έναν τους παραπάνω χαρακτήρες, ώστε να μείνουν τέσσερις. Τώρα θα πρέπει να εμφανιστούν τα επιθυμητά σχολεία.

Όταν ολοκληρώσουμε, θα πρέπει δίπλα στο όνομα του κάθε μαθητή να εμφανίζεται το ΔΣ / Γυμνάσιο όπου θα φοιτήσει. Μόλις η σχολική μονάδα προορισμού αποδεχτεί τα παιδιά, τα ονόματά τους θα χαθούν από τον πίνακα. Αυτό σημαίνει ότι μετά από μερικές μέρες θα πρέπει, αν όλα γίνουν όπως πρέπει, ο πίνακας να είναι άδειος. **Προς επιβεβαίωση, μπορούμε να ελέγξουμε το ιστορικό εγγραφών του κάθε μαθητή (κλικ στο γρανάζι του – ΣΤΟΙΧΕΙΑ ΕΓΓΡΑΦΗΣ). Θα πρέπει να τον δούμε στο νέο του σχολείο για το σχολικό έτος 2023-24.**

**Απαραίτητη προϋπόθεση για να ολοκληρωθεί η διαδικασία είναι ο μαθητής να είναι κατανεμημένος σε κάποιο τμήμα. Διαφορετικά, το σχολείο προορισμού δε θα τον βλέπει.**

**Β**. **Το βήμα αυτό αφορά μόνο τα ΔΣ**, τα οποία θα πρέπει να κάνουν δεκτά τα αιτήματα των ΝΓ.

**Αλλάζουμε σχολικό έτος και ερχόμαστε στο 2023-2024**. Πηγαίνουμε ΜΑΘΗΤΕΣ – ΕΓΓΡΑΦΕΣ ΜΑΘΗΤΩΝ – ΑΠΟΔΟΧΗ ΜΑΘΗΤΩΝ ΑΠΟ ΠΡΟΗΓΟΥΜΕΝΗ ΒΑΘΜΙΔΑ ΕΚΠΑΙΔΕΥΣΗΣ. Στο κελί επάνω δεξιά κάνουμε κλικ και επιλέγουμε το ΝΓ που μας στέλνει παιδιά (εξυπακούεται ότι το ΝΓ αυτό έχει ολοκληρώσει το βήμα **Α**). Στον πίνακα που βρίσκεται από κάτω κάνουμε κλικ στη γραμμή ΝΗΠΙΑ. Αν δεν εμφανιστούν μαθητές, συνεχίζουμε στη γραμμή ΠΡΟΝΗΠΙΑ-ΝΗΠΙΑ. Μόλις εμφανιστούν τα ονόματά τους, τα τσεκάρουμε, συμπληρώνουμε τον αριθμό μητρώου και πατάμε ΑΠΟΔΟΧΗ. Τα παιδιά αυτά ανήκουν πλέον στο δυναμικό του σχολείου μας.

**ΒΗΜΑ 2: Εγγραφή υπαρχόντων μαθητών στο νέο σχολικό έτος.**

**Επιλέγουμε σχολικό έτος 2023-2024** και συνεχίζουμε ΜΑΘΗΤΕΣ – ΕΓΓΡΑΦΕΣ ΜΑΘΗΤΩΝ – ΜΑΖΙΚΗ ΑΝΑΝΕΩΣΗ ΕΓΓΡΑΦΩΝ. Κάνουμε κλικ σε κάθε γραμμή του πίνακα που εμφανίζεται, τσεκάρουμε τους μαθητές που θέλουμε και πατάμε ΕΠΑΝΕΓΓΡΑΦΗ, για να τους φέρουμε στο νέο σχολικό έτος.

Δυο παρατηρήσεις:

- Τα ΝΓ μπορούν, μαζί με τα προνήπια, να επιλέξουν και τα ονόματα των νηπίων που θα επαναλάβουν τη φοίτηση. Θα πρέπει επίσης, μόλις τα παιδιά έρθουν στο νέο έτος, να αλλάξουν

στην καρτέλα τους τον τύπο τάξης από **ΠΡΟΝΗΠΙΑ** σε **ΝΗΠΙΑ**.

- Τα ΔΣ θα πρέπει να βεβαιωθούν για κάθε τάξη που θα ανεβάσουν στο νέο σχολικό έτος ότι ο

αριθμός των μαθητών της είναι ο σωστός. Αν εμφανίζονται λιγότεροι μαθητές από όσοι πρέπει, σημαίνει ότι κάποιοι έχουν χάσει την προαγωγή τους, πιθανότατα επειδή τους περάστηκαν απουσίες μετά την ολοκλήρωση της έκδοσης αποτελεσμάτων. Σε αυτή την περίπτωση επιστρέφουμε στο σχολικό έτος 2022-2023 και στο ΜΑΘΗΤΕΣ – ΕΚΔΟΣΗ ΑΠΟΤΕΛΕΣΜΑΤΩΝ – ΤΕΛΙΚΗ ΕΠΙΔΟΣΗ (ΓΕΝΙΚΑ ΑΠΟΤΕΛΕΣΜΑΤΑ) ελέγχουμε και διορθώνουμε όπου χρειάζεται, επαναλαμβάνοντας τη διαδικασία μόνο για τους συγκεκριμένους μαθητές.

**ΒΗΜΑ 3: Εγγραφές νέων μαθητών στο MYSCHOOL (δηλ. παιδιών που δεν υπάρχουν στο σύστημα - αφορά κατά κύριο λόγο τα ΝΓ). Εργαζόμαστε στο σχολικό έτος 2023-2024.**

Υπενθυμίζεται ότι:

Α. Στα δημόσια νηπιαγωγεία τα παιδιά που γράφτηκαν ηλεκτρονικά μέσω «ΠΡΩΤΗΣ ΕΓΓΡΑΦΗΣ» θα περαστούν αυτόματα στο Myschool.

Β. Στο βιβλίο μητρώου γράφονται ΜΟΝΟ οι νέες εγγραφές και όποιος έρθει σε εμάς με μετεγγραφή. Σε αυτά τα παιδιά δίνουμε τον επόμενο διαθέσιμο αριθμό μητρώου. Σε καμία περίπτωση δεν ξαναξεκινάμε από τον αριθμό 1. Το μητρώο μας είναι μητρώο της δεκαετίας 2020-2030, το ξεκινήσαμε κατά το 2020-2021 και θα το τροφοδοτούμε με στοιχεία μέχρι και το σχολικό έτος 2029-2030. Ακόμα κι αν γεμίσει και αγοράσουμε καινούργιο βιβλίο, δε θα το ξεκινήσουμε από το 1 αλλά θα συνεχίσουμε να δίνουμε τον επόμενο διαθέσιμο αριθμό μητρώου, μέχρι να κλείσει η δεκαετία το σχολικό έτος 2029-2030.

Γ. Στο MYSCHOOL, στα ΓΕΝΙΚΑ ΣΤΟΙΧΕΙΑ κάθε νέου μαθητή γράφουμε στο κελί ΑΡΙΘΜΟΣ ΒΙΒΛΙΟΥ ΜΗΤΡΩΟΥ τον αριθμό **2020**. Αυτό θα ισχύσει για όλη τη δεκαετία 2020-2030.

Δ. Οι μαθητές του 2022-2023 διατηρούν τον αριθμό μητρώου τους. Εννοείται ότι δεν τους ξαναγράφουμε στο βιβλίο μητρώου. Η μόνη επέμβαση που κάνουμε, αν πρόκειται για παιδιά νηπιαγωγείου, είναι να αλλάξουμε στα ΓΕΝΙΚΑ ΣΤΟΙΧΕΙΑ τους τον ΤΥΠΟ ΤΑΞΗΣ από ΠΡΟΝΗΠΙΑ σε ΝΗΠΙΑ, όπως προαναφέρθηκε.

**ΒΗΜΑ 4: Δημιουργία τμημάτων και κατανομή μαθητών σε αυτά.**

Υπάρχει πλέον η δυνατότητα να αντιγράφονται στη νέα χρονιά τα τμήματα της περσινής, χωρίς να χρειαστεί να τα δημιουργήσουμε από την αρχή. Στο 2023-2024 πηγαίνουμε ΣΧΟΛΙΚΗ ΜΟΝΑΔΑ – ΑΝΤΙΓΡΑΦΗ ΤΜΗΜΑΤΩΝ ΣΤΟ ΝΕΟ ΕΤΟΣ. Υπάρχει στο επάνω μέρος της σελίδας και το σχετικό εγχειρίδιο («Σύντομος οδηγός για την αντιγραφή τμημάτων»). Αναζητούμε τα περσινά τμήματα ανά τάξη και τομέα σπουδών, επιλέγουμε αυτά που θέλουμε και πατάμε ΑΝΤΙΓΡΑΦΗ. Τα τμήματα αυτά προστίθενται αυτόματα στο ΣΧΟΛΙΚΗ ΜΟΝΑΔΑ – ΔΙΑΧΕΙΡΙΣΗ ΤΜΗΜΑΤΩΝ. Σημεία άξια προσοχής:

- Τα τμήματα ανεβαίνουν άδεια, χωρίς μαθητές.

- Τα τμήματα διατηρούν τις ώρες μαθημάτων που είχαν δηλωθεί πέρυσι. Στα ΔΣ αυτό χρειάζεται προσοχή ως προς το εξής: Δοκιμάστε να ανεβάσετε ένα τμήμα π.χ. της περσινής Ε΄ τάξης και κατόπιν δημιουργήστε κι ένα αντίστοιχο στη ΔΙΑΧΕΙΡΙΣΗ ΤΜΗΜΑΤΩΝ. Στη συνέχεια συγκρίνετε τις ώρες ανά μάθημα σε καθένα από αυτά. Ενδέχεται να υπάρχουν διαφορές σε ορισμένα μαθήματα π.χ. το περσινό τμήμα είχε 4 ώρες Μαθηματικά, ενώ το τμήμα που δημιουργήσατε τώρα έχει 3 (μπορείτε όμως να βάλετε 4 ώρες). Αυτή τη στιγμή ο έλεγχος των ωρών ανά μάθημα δεν είναι κάτι που επείγει. Ελέγξτε το όμως οπωσδήποτε τον Σεπτέμβριο, πριν ξεκινήσετε να κάνετε «αναθέσεις μαθημάτων σε εκπαιδευτικούς». Τώρα θα πρέπει:

- Να δημιουργήσετε / αντιγράψετε τμήματα Γενικής Παιδείας και Ξένων Γλωσσών (αν είστε ΔΣ) και

αντίστοιχα, τμήματα πρωινού και ολοήμερου (αν είστε ΝΓ).

- Να κατανείμετε τους μαθητές σε αυτά (ΜΑΘΗΤΕΣ – ΕΓΓΡΑΦΕΣ ΜΑΘΗΤΩΝ – ΚΑΤΑΝΟΜΗ ΜΑΘΗΤΩΝ ΣΕ ΤΜΗΜΑΤΑ).

**Για όλες τις σχολικές μονάδες:**

- Υπενθυμίζεται ότι για να στείλετε σε άλλη μονάδα μαθητή με μετεγγραφή, πρώτα θα τον ανεβάσετε στο σχολικό έτος 2023-2024 και μετά θα υποβάλετε αίτημα μετεγγραφής.

- Αν περιμένετε να σας έρθουν παιδιά με μετεγγραφή και δε βλέπετε τα εκκρεμή αυτά αιτήματα στο σχολικό 2023-2024, ελέγξτε μην τυχόν υπάρχουν στο 2022-2023. **ΜΗΝ κάνετε δεκτά τα αιτήματα αυτά, γιατί έτσι θα φαίνεται ότι τα παιδιά αυτά φοίτησαν σε εσάς το 2022-2023**. Επικοινωνήστε με τα σχολεία προέλευσης και ζητήστε τους να ακυρώσουν το αίτημα μετεγγραφής, να ανεβάσουν τους μαθητές αυτούς στο 2021-2022 και μετά να υποβάλουν νέο αίτημα μετεγγραφής προς εσάς.

- Δώστε ιδιαίτερη προσοχή σε ποιο σχολικό έτος κάνετε την οποιαδήποτε ενέργεια.

**Από τη Διεύθυνση ΠΕ Ιωαννίνων**